Jørgen Arbo-Bæhr (EL), 2013-04-16:
Jeg vil godt starte med at sige tak for ministrenes svar.
Jeg kan fornemme, at de efter noget betænkningstid har forstået de mennesker, som er blevet psykisk syge af at være udsendt af den danske regering og et flertal af det danske Folketing til krig.
Jeg bliver nok også nødt til lige at rette beskæftigelsesministeren: Det er ikke forsvarsforligskredsen, men alle partier i Folketinget, som skal diskutere det i løbet af sommeren.
Jeg er glad for, at det er lykkedes at komme igennem med en anerkendelse af veteranernes PTSD.
Det har været en lang og besværlig kamp, der allerede startede på et samråd den 9. december 2011.
Nu er kampen næsten slut, og jeg vil faktisk dømme resultatet til at være en sejr.
Jeg vil godt sige til regeringspartierne, at hvis de vil snyde på vægten, når den videnskabelige udredning kommer, er jeg hundrede procent klar til at tage kampen op igen.
Jeg har snakket en del med mange af veteranerne.
Jeg er blevet møgsur og har fået tårer i øjnene, når jeg har hørt deres historie.
De er blevet elendigt behandlet af det danske samfund.
En af veteranerne sendte mig et digt, som slutter med følgende: »Danmark vil ikke hjælpe os, som de burde./ DE kan og tør ikke ta´ et ansvar, for de vidste ikke, hvad de gik ind til./
Hvem betaler prisen?/
Det gør vi, som ville andre i verden noget godt./ I dag sidder jeg ene og skriver dette./ Jeg gjorde en indsats for mit land og blev efter ladt./ Ingen gang jeg kan holde mig ud.«
Men spørgsmålet er, om det kun er i et enkelt tilfælde, at et ungt raskt menneske får en psykisk sygdom af at være udsendt i krig.
Svaret er et stort nej.
SFI-rapporten om hjemvendte soldater, som har været i krig på Balkan, i Irak og i Afghanistan, dokumenterer, at blandt de 26.000 undersøgte er der 1.500, som har fået psykiske men, og mere end 600 har fået PTSD.
Det er slemt nok, men rapporten siger jo også, at dem, der får PTSD, i gennemsnit først får en lægefaglig vurdering, 4 år efter at de er kommet hjem.
Det er jo klart nok: Når man kommer hjem, får man at vide, at det er naturligt, at man ikke kan sove, og at man kan blive aggressiv og få flashback til de alvorlige hændelser, som man har oplevet i krigen.
Det er jo naturligt, at unge mennesker ikke bare går til lægen, men at mange af dem begynder at drikke og starter et misbrug og flygter fra virkeligheden.
Først flere år senere bryder de endegyldigt sammen.
En meget stor del får absolut ingen anerkendelse af deres sygdom.
Arbejdsskadestyrelsen vender tommelfingeren nedad, fordi de bygger på en praksis, hvor PTSD skal være lægefagligt dokumenteret, senest 6 måneder efter veteranen er vendt hjem.
Det skal vi ændre.
I har vundet en stor sejr.
I har vundet muligheden for anerkendelse for, hvad I har gjort, og anerkendelse for jeres psykiske sygdom, PTSD.
I har vundet kampen for jer selv og for hundrede af jeres kollegaer.
Det har været en lang kamp, og jeg vil sige til jer, at den dag I selv arrangerede en demonstration, den 23. oktober sidste år, fik I overbevist et flertal i Folketinget om, at I havde ret i det, vi i dag siger, nemlig at der skulle etableres en ordning for veteraner, hvor der ikke stilles krav om, at dokumentation for sygdomsdebut vedrørende PTSD i arbejdsskadesager skal ske i form af lægebesøg som udgangspunkt inden for 6 måneder.
Ordningen omfatter også tidligere afgjorte sager.
Jeg er enig med jer i, at det har taget for lang tid, men som folketingsmedlem kan jeg bekræfte jer i, at vi arbejder ualmindelig langsomt her i Folketinget.
»Folketinget finder det afgørende, at veteraner, som har været udsendt af Danmark, behandles ordentligt.
Folketinget noterer sig, at - SFI-rapporten »Danske hjemvendte soldater« peger på, at mange veteraner lider af psykiske problemer, herunder får nogle konstateret PTSD flere år efter hjemkomst, - under Arbejdsskadestyrelsens nuværende praksis skal en PTSD-ramt veteran dokumentere symptomer på PTSD gennem notat fra en læge, som udgangspunkt inden for 6 måneder efter hjemkomst, for at sygdommen anerkendes som arbejdsskade, - beskæftigelsesministeren har bestilt en udredning om PTSD-området, og at SFI-rapporten indgår i forskernes materiale, - regeringen vil drøfte forholdene vedrørende veteraners PTSD og andre psykiske skader med Folketingets partier inden sommeren 2013, når udredningen foreligger, og - forsvarsministeren og beskæftigelsesministeren giver tilsagn om, at der etableres en ordning for veteraner, hvor der ikke stilles krav om, at dokumentation for symptomdebut vedrørende PTSD i arbejdsskadesager skal ske i form af lægebesøg inden for, som udgangspunkt, 6 måneder.
Ordningen omfatter også tidligere afgjorte sager.«